**Edith Rebecca Saunders** (Brighton, Ingalaterra, 1865eko urriaren 14a – Cambridge, 1945eko ekainaren 6a) landare genetista eta anatomista britainiarra izan zen. Genetista eta biologo britainiarrak deskribatuta, "landare britainiarren genetikaren ama" bezala, zeregin aktiboa izan zuen Mendelen herentzia-legeak berraurkitzeko, landareen herentzia ulertzeko; William Bateson genetistaren lehen kolaboratzailea izan zen. Loreen anatomiari buruzko lan zabala ere egin zuen, batez ere ginezeoan, loreen ugalketarako organo femeninoetan.

Biografia
---------

Saunders 1865eko urriaren 14an jaio zen Ingalaterrako Brighton herrian. Lehenbizi Handsworth Ladies Collegen hezi zen eta 1884an Newnham Collegen sartu zen, Cambridgen. Han, bi urtez egon zen Natural Sciences Tripos-en, natur zientziak ikasteko.

Graduondoko ikerketarekin jarraitu zuen *Balfour Biological Laboratory for Women* (Emakumeentzako Balfour Laborategi Biologikoa) laborategian. Laborategi hori Marion Greenwood zientzialariarekin batera zuzentzen hasi zen 1888 eta 1890 artean, eta, gero, bera bakarrik arduratu zen zuzendaritzaz beste 24 urtez; Cambridgeko Unibertsitateko zentro horrek ikasle emakumezkoak prestatzen zituen, eta beste unibertsitateko lanpostuak eman zizikien emakume zientzialari gaituei, bestela sekula lortuko ez zituzten lanpostuak. Saunders ere ikasketa zuzendaria izan zen Girton Collegen (1904 – 1914) eta Newnham Collegen (1918 – 1925).

Baratzezaintza Errege Elkarteko kide izendatu zuten, zeinetan 1906an Banksian Domina jaso zuen. 1905ean, Londresko Linneana Elkarteko kide hautatu zuten lehen emakumeetako bat izan zen. 1920an, Zientziaren Aurrerapenerako Elkarte Britainiarreko atal botanikoko presidentea eta Genetika Elkarteko presidentea izan zen 1936 eta 1938 bitartean.

Bigarren Mundu Gerran, boluntario gisa aritu zen, indar aliatuei laguntzen. Britainia Handira itzuli eta gutxira hil zen, 1945ean, bizikleta-istripu baten ostean izandako zaurien ondorioz.

 '*Biscutella laevigata'* landarea

Ibilbide profesionala
---------------------

Saundersen lehen ikerketek eremu genetikoan jarri zuten arreta. Han, esperimentu genetiko batzuen ondorioz, Saundersek eta William Batesonek "alelomorfoak" (gaur egun aleloak), heterozigotoa eta homozigotoa bezalako termino garrantzitsuak definitu zituzten. Gainera, Bateson eta Reginald Punnettekin batera, gaur egun gene lotuak deritzenak aurkitu zituen, herentziazko faktoreak elkarri lotuta daudenean eta elkarrekin jaraunstzen direnean, mapatze genetikoari eta haren konbinazioei buruzko aurkikuntza garrantzitsuen oinarria.

Landareen anatomian ere lan handia egin zuen, batez ere ginekeoari dagokionez, gai horri buruzko hainbat artikulu argitaratu ondoren; horien artean, 1928 eta 1931 artean New Phytologist aldizkarian *Carpelen polimorfismoaren ilustrazioei* buruz argitaratutako artikuluak nabarmendu behar dira. Besteak beste, ezaugarri nagusi eta errezesiboen herentzia aztertu zuen *Biscutella laevigata* landarean, eta lorategiko *Matthiola incana* landare-espeziearen herentzia sakon aztertu zuen.

Ikus, gainera
-------------

* Dorothea Pertz

Erreferentziak
--------------

1. ↑   Haldane, JBS.  (1945). «Miss E. R. Saunders» *Nature* 156 (3961): 385.  doi:10.1038/156385b0..
2. 1 2   «Edith Rebecca Saunders: genetista precursora | Vidas científicas» *Mujeres con ciencia* 21 de noviembre de 2017.
3. ↑  Edith Rebecca Saunders entry on Encyclopædia Britannica:
4. ↑   Richmond, ML.  (1997). «"A Lab of One's Own": The Balfour Biological Laboratory for Women at Cambridge University» *Isis* 88 (3): 422–455.  doi:10.1086/383769. PMID 9450359..
5. ↑   Richmond, ML.  (2007). «Opportunities for women in early genetics» *Nature Reviews Genetics* 8 (11): 897–902.  doi:10.1038/nrg2200. PMID 17893692..
6. ↑    *Obituario.* .
7. ↑  Bateson, W. and Saunders, E. R. (1902) "The facts of heredity in the light of Mendel’s discovery." Reports to the Evolution Committee of the Royal Society, **I.** pp 125-160
8. ↑   «Edith Rebecca Saunders - Buscar con Google» *www.google.com*.

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q15989780
* Commonscat Multimedia: Edith Rebecca Saunders / Q15989780
* Wikispecies Espezieak: Edith Rebecca Saunders

---

* **Identifikadoreak**
* WorldCat
* VIAF: 276229422
* ISNI: 0000000384446159
* GND: 117619442
* LCCN: no95050259
* SNAC: w6km2tdc
* IPNI: 8953-1
* **Hiztegiak eta entziklopediak**
* Britannica: url

 |

* Wd Datuak: Q15989780
* Commonscat Multimedia: Edith Rebecca Saunders / Q15989780
* Wikispecies Espezieak: Edith Rebecca Saunders

[[Kategoria:1865} jaiotzak]][[Kategoria:1945} heriotzak]]